               26.3.2021

               FI

               Euroopan unionin virallinen lehti

               C 108/126

      P8_TA(2019)0224
      EU:n ja Uzbekistanin kattava sopimus
      Euroopan parlamentin suositus 26. maaliskuuta 2019 neuvostolle, komissiolle ja komission varapuheenjohtajalle / unionin ulkoasioiden ja turvallisuuspolitiikan korkealle edustajalle EU:n ja Uzbekistanin uudesta kattavasta sopimuksesta (2018/2236(INI))
      (2021/C 108/12)

         Euroopan parlamentti, joka

                  —

                  ottaa huomioon Euroopan unionin toiminnasta tehdyn sopimuksen (SEUT) 218 artiklan,

                  —

                  ottaa huomioon 16. heinäkuuta 2018 annetun neuvoston päätöksen (EU) 2018/… luvan antamisesta Euroopan komissiolle ja unionin ulkoasioiden ja turvallisuuspolitiikan korkealle edustajalle neuvottelujen aloittamiseen ja käymiseen Euroopan unionin puolesta Euroopan unionin ja sen jäsenvaltioiden sekä Uzbekistanin tasavallan välisen kattavan sopimuksen niistä määräyksistä, jotka kuuluvat unionin toimivaltaan (10336/18),

                  —

                  ottaa huomioon neuvostossa 16. heinäkuuta 2018 kokoontuneiden jäsenvaltioiden hallitusten edustajien päätöksen Euroopan komission valtuuttamisesta neuvottelujen aloittamiseen ja käymiseen jäsenvaltioiden puolesta Euroopan unionin ja sen jäsenvaltioiden sekä Uzbekistanin tasavallan välisen kattavan sopimuksen niistä määräyksistä, jotka kuuluvat jäsenvaltioiden toimivaltaan (10337/18),

                  —

                  ottaa huomioon 16. heinäkuuta 2018 annetut neuvoston neuvotteluohjeet (10601/18 EU Restricted), jotka toimitettiin parlamentille 6. elokuuta 2018,

                  —

                  ottaa huomioon EU:n ja Uzbekistanin tasavallan välisen kumppanuus- ja yhteistyösopimuksen, joka tuli voimaan vuonna 1999,

                  —

                  ottaa huomioon tammikuussa 2011 allekirjoitetun EU:n ja Uzbekistanin välisen yhteisymmärryspöytäkirjan energiasta,

                  —

                  ottaa huomioon neuvoston vuonna 2013 hyväksymät EU:n suuntaviivat homo- ja biseksuaalien, transihmisten sekä intersukupuolisten henkilöiden (hlbti) kaikkien ihmisoikeuksien edistämiseksi ja suojelemiseksi,

                  —

                  ottaa huomioon 14. joulukuuta 2016 antamansa lainsäädäntöpäätöslauselman esityksestä neuvoston päätökseksi Euroopan yhteisöjen ja niiden jäsenvaltioiden sekä Uzbekistanin tasavallan välistä kumppanuutta koskevaan kumppanuus- ja yhteistyösopimukseen liitettävän, kyseisen sopimuksen muuttamista sen määräysten ulottamiseksi kahdenväliseen tekstiilituotteiden kauppaan, ottaen huomioon kahdenvälisen tekstiilituotteita koskevan sopimuksen voimassaolon päättyminen, koskevan pöytäkirjan tekemisestä (1),

                  —

                  ottaa huomioon 14. joulukuuta 2016 antamansa muun kuin lainsäädäntöä koskevan päätöslauselman esityksestä neuvoston päätökseksi Euroopan yhteisöjen ja niiden jäsenvaltioiden sekä Uzbekistanin tasavallan välistä kumppanuutta koskevaan kumppanuus- ja yhteistyösopimukseen liitettävän, kyseisen sopimuksen muuttamista sen määräysten ulottamiseksi kahdenväliseen tekstiilituotteiden kauppaan, ottaen huomioon kahdenvälisen tekstiilituotteita koskevan sopimuksen voimassaolon päättyminen, koskevan pöytäkirjan tekemisestä (2),

                  —

                  ottaa huomioon 23. lokakuuta 2014 antamansa päätöslauselman ihmisoikeuksista Uzbekistanissa (3),

                  —

                  ottaa huomioon 15. joulukuuta 2011 antamansa päätöslauselman EU:n Keski-Aasian strategian täytäntöönpanon nykytilasta (4) ja 13. huhtikuuta 2016 antamansa päätöslauselman EU:n Keski-Aasian strategian täytäntöönpanosta ja uudelleentarkastelusta (5),

                  —

                  ottaa huomioon komission sekä unionin ulkoasioiden ja turvallisuuspolitiikan korkean edustajan 19. syyskuuta 2018 antaman yhteisen tiedonannon ”Euroopan ja Aasian yhteydet – EU:n strategian perusta” (JOIN(2018)0031),

                  —

                  ottaa huomioon ulkoasiainvaliokunnan ja sen ihmisoikeuksien alivaliokunnan syyskuussa 2018 ja toukokuussa 2017 tekemät vierailut Uzbekistaniin ja EU:n ja Kazakstanin, EU:n ja Kirgisian, EU:n ja Uzbekistanin ja EU:n ja Tadžikistanin parlamentaarisissa yhteistyövaliokunnissa toimivan ja suhteista Turkmenistaniin ja Mongoliaan vastaavan valtuuskunnan säännölliset vierailut maahan,

                  —

                  ottaa huomioon Samarkandissa 10. marraskuuta 2017 pidetyssä EU:n ja Keski-Aasian maiden ulkoministerien 13. kokouksessa, jossa käsiteltiin kahdenvälistä asialistaa (talous, liitettävyys, turvallisuus ja oikeusvaltioperiaate) ja alueellisia kysymyksiä, saavutetut tulokset,

                  —

                  ottaa huomioon Brysselissä 23. marraskuuta 2018 pidetyn EU:n ja Keski-Aasian maiden ulkoministerien 14. kokouksen yhteisen julkilausuman, jonka otsikkona oli ”EU:n ja Keski-Aasian välinen yhteistyö – osallistavan kasvun tulevaisuuden, kestävien yhteyksien ja vahvempien kumppanuuksien muodostaminen” (6),

                  —

                  ottaa huomioon, että EU on jatkanut Uzbekistanille annettavaa kehitysapua, jonka määrä on 168 miljoonaa euroa vuosina 2014–2020, Euroopan investointipankin (EIP) ja Euroopan jälleenrakennus- ja kehityspankin (EBRD) rahoitusapua sekä muita EU:n toimia rauhan ja turvallisuuden tukemiseksi ja ydinjätteen vähentämiseksi maassa,

                  —

                  ottaa huomioon Taškentin Afganistan-konferenssin, jonka isäntänä toimi Uzbekistan ja jonka puheenjohtajana toimi myös Afganistan, 26. ja 27. maaliskuuta 2018 antaman julkilausuman jonka otsikkona on ”Rauhanprosessi, turvallisuusyhteistyö ja alueelliset yhteydet”,

                  —

                  ottaa huomioon strategiset toimet Uzbekistanin kehittämiseksi viidellä painopistealalla (kehitysstrategia) vuosiksi 2017–2021,

                  —

                  ottaa huomioon toimet, joita Uzbekistan on toteuttanut edistääkseen avoimempaa yhteiskuntaa ja avoimempia naapuruussuhteita Neuvostoliitosta itsenäistymisen jälkeen,

                  —

                  ottaa huomioon YK:n kestävän kehityksen tavoitteet,

                  —

                  ottaa huomioon työjärjestyksen 113 artiklan,

                  —

                  ottaa huomioon ulkoasiainvaliokunnan mietinnön (A8-0149/2019),

                  A.

                  ottaa huomioon, että EU ja Uzbekistan aloittivat 23. marraskuuta 2018 neuvottelut kattavasta tehostetusta kumppanuus- ja yhteistyösopimuksesta, jolla korvataan nykyinen EU:n ja Uzbekistanin kumppanuus- ja yhteistyösopimus, tarkoituksena tehostaa ja syventää yhteistyötä molemmille tärkeillä aloilla demokratian, oikeusvaltion, perusvapauksien kunnioittamisen ja hyvän hallinnon yhteisten arvojen pohjalta, jotta voidaan edistää kestävää kehitystä ja kansainvälistä turvallisuutta sekä puuttua tehokkaasti maailmanlaajuisiin haasteisiin, kuten terrorismiin, ilmastonmuutokseen ja järjestäytyneeseen rikollisuuteen;

                  B.

                  toteaa, että sopimuksen voimaantulo edellyttää parlamentin hyväksyntää;

                  1.

                  suosittaa neuvostolle, komissiolle ja komission varapuheenjohtajalle / unionin ulkoasioiden ja turvallisuuspolitiikan korkealle edustajalle, että

            EU:n ja Uzbekistanin suhteet

                  a)

                  suhtaudutaan myönteisesti Uzbekistanin toteuttamiin sitoumuksiin ja toimiin, joilla pyritään avoimempaan yhteiskuntaan ja aitoon sitoutumiseen EU:n ja Uzbekistanin väliseen poliittiseen vuoropuheluun, mikä on johtanut kattavasta kumppanuus- ja yhteistyösopimuksesta käytävien neuvottelujen aloittamiseen; korostetaan, että EU:n etujen mukaista on vahvistaa sen suhteita Uzbekistaniin yhteisten arvojen pohjalta, ja tunnustetaan Uzbekistanin asema tärkeänä kulttuurisena ja poliittisena yhdyssiteenä Euroopan ja Aasian välillä;

                  b)

                  järjestetään säännöllistä ja perusteellista vuoropuhelua ja valvotaan sellaisten poliittisten ja demokraattisten uudistusten täysimääräistä täytäntöönpanoa, joilla pyritään luomaan riippumaton oikeuslaitos – mukaan lukien kaikkien asianajajien riippumattomuutta koskevien rajoitusten poistaminen – ja aidosti riippumaton parlamentti, joka on seurausta aidosti kilpailuun perustuvista vaaleista, suojelemaan ihmisoikeuksia, sukupuolten tasa-arvoa ja tiedotusvälineiden vapautta, epäpolitisoimaan turvallisuuspalvelut ja varmistamaan, että ne sitoutuvat noudattamaan oikeusvaltioperiaatetta ja että kansalaisyhteiskunta osallistuu aktiivisesti uudistusprosessiin; suhtaudutaan myönteisesti Uzbekistanin parlamentille annettuihin uusiin valtuuksiin ja uusiin parlamentaarista valvontaa vahvistaviin mekanismeihin; kehotetaan viranomaisia panemaan täytäntöön Etyjin/ODIHR:n vuoden 2014 parlamenttivaalien jälkeen antamat suositukset;

                  c)

                  korostetaan kestävien uudistusten ja niiden täytäntöönpanon tärkeyttä ja annetaan niille merkittävää tukea nykyisten ja tulevien sopimusten pohjalta konkreettisten tulosten aikaansaamiseksi ja poliittisten, yhteiskunnallisten ja taloudellisten ongelmien ratkaisemiseksi, jotta voidaan erityisesti parantaa hallintoa, luoda tilaa aidosti monimuotoiselle ja riippumattomalle kansalaisyhteiskunnalle, vahvistaa ihmisoikeuksien kunnioittamista, suojella vähemmistöjä ja haavoittuvassa asemassa olevia henkilöitä, myös vammaisia, varmistaa vastuuvelvollisuus ihmisoikeusloukkauksissa ja muissa rikoksissa ja poistaa yrittäjyyden esteitä;

                  d)

                  todetaan Uzbekistanin sitoutuminen meneillään oleviin uudistuksiin liiketoimintaympäristön, oikeusjärjestelmän ja turvallisuuspalvelujen työolojen sekä hallinnollisen vastuuvelvollisuuden ja tehokkuuden parantamiseksi ja tuetaan sitä, ja painotetaan uudistusten täysimääräisen ja todennettavissa olevan täytäntöönpanon merkitystä; suhtaudutaan myönteisesti valuuttatoimintojen ja valuuttamarkkinoiden vapauttamiseen; korostetaan, että Uzbekistanin kattava uudistussuunnitelma, kehitysstrategia vuosille 2017–2021, on pantava täytäntöön ja sitä on tuettava toimilla, jotka helpottavat ulkomaankauppaa ja parantavat liiketoimintaympäristöä; otetaan huomioon, että työperäinen maastamuutto ja rahalähetykset ovat keskeisiä köyhyyttä lieventäviä mekanismeja Uzbekistanissa;

                  e)

                  vaaditaan Uzbekistanin hallitusta varmistamaan, että ihmisoikeuksien puolustajat, kansalaisyhteiskunta, kansainväliset tarkkailijat ja ihmisoikeusjärjestöt voivat toimia vapaasti lainmukaisessa ja poliittisesti turvallisessa ympäristössä, erityisesti helpottamalla rekisteröintiprosesseja ja mahdollistamalla oikeudellisen muutoksenhaun, jos rekisteröinti evätään; kehotetaan painokkaasti hallitusta sallimaan vankiloiden ja pidätyskeskusten olojen säännöllisen, rajoittamattoman ja riippumattoman valvonnan; kehotetaan hallitusta kutsumaan kidutusta ja muuta julmaa, epäinhimillistä tai halventavaa kohtelua tai rangaistusta käsittelevä YK:n erityisraportoija maahan, panemaan täytäntöön hänen edellisen, vuoden 2003 aikana tekemänsä vierailun johdosta tekemä suositus ja saattamaan kansalliset lait ja käytännöt kansainvälisen oikeuden ja kansainvälisten normien mukaisiksi, mukaan lukien riippumaton valvontamekanismi, jolla taataan esteetön pääsy pidätyskeskuksiin, jotta voidaan tarkkailla vankien kohtelua; kehotetaan viranomaisia tutkimaan perusteellisesti kaikki kidutusta tai epäinhimillistä kohtelua koskevat väitteet;

                  f)

                  edistetään suvaitsevan, osallistavan, moniarvoisen ja demokraattisen yhteiskunnan syntymistä uskottavan hallituksen alaisuudessa tukemalla asteittaista liberalisointia noudattaen kaikilta osin yritysten ihmisoikeusvastuuta koskevia YK:n ohjaavia periaatteita ja sosioekonomista kehitystä kansalaisten hyväksi;

                  g)

                  suhtaudutaan myönteisesti poliittisten vankien vapauttamiseen, mutta kehotetaan viranomaisia takaamaan heille täydellisen rehabilitoinnin sekä oikeussuojakeinot ja sairaanhoidon; kehotetaan vapauttamaan kaikki jäljellä olevat poliittiset vangit ja kaikki muut poliittisin perustein vangitut tai vainotut henkilöt, kuten ihmisoikeusaktivistit, kansalaisyhteiskunnan aktivistit ja uskonnolliset aktivistit, toimittajat ja oppositiopoliitikot; ilmaistaan huoli useista suljetuin ovin pidettävistä oikeudenkäynneistä ja kehottaa hallitusta lopettamaan tällaiset käytännöt; kehotetaan hallitusta muuttamaan nopeasti ääriliikkeitä koskevia rikoslain säännöksiä, joita käytetään toisinaan väärin toisinajattelijoiden kriminalisoimiseksi; suhtaudutaan myönteisesti sitoumuksiin, joiden mukaisesti lopetetaan vankiloiden sääntöjen rikkomista koskevan syytteen käyttäminen poliittisten vankien rangaistusten mielivaltaiseksi pidentämiseksi; varmistetaan, että kaikille rikoksista ja muista rikkomuksista tuomituille poliittisille vangeille toimitetaan jäljennös tuomioistuimen heidän asiassaan antamasta päätöksestä, jotta he voivat käyttää oikeuttaan muutoksenhakuun ja hakea rehabilitointia; suhtaudutaan myönteisesti tiettyjen oikeutta rauhanomaiseen kokoontumiseen koskevien rajoitusten lieventämiseen ja kannustetaan lisäksi poistamaan näitä oikeuksia koskevat rajoitukset, kuten rauhanomaisten mielenosoittajien pidätykset, ja noudattamaan näin ihmisoikeuksien yleismaailmallista julistusta; suhtaudutaan myönteisesti uskonnon- ja uskonvapautta käsittelevän YK:n erityisraportoijan äskettäiseen vierailuun;

                  h)

                  todetaan, että Uzbekistanin sijoitus Toimittajat ilman rajoja -järjestön lehdistönvapausindeksissä on parantunut vain vähän vuosina 2016–2018 ja ollaan edelleen huolissaan sensuurista, verkkosivujen estämisestä, toimittajien ja bloggaajien itsesensuurista, häirinnästä verkossa ja sen ulkopuolella sekä poliittisin perustein nostetuista rikossyytteistä; kehotetaan painokkaasti viranomaisia lopettamaan tiedotusvälineiden painostuksen ja valvonnan, lopettamaan riippumattomien verkkosivustojen estämisen sekä sallimaan kansainvälisten tiedotusvälineiden kirjeenvaihtajien akkreditoinnin ja toimimisen maassa; tuetaan ja kannatetaan toteutettuja toimia, joilla lisätään tiedotusvälineiden ja kansalaisyhteiskunnan järjestöjen riippumattomuutta ja joita ovat esimerkiksi joidenkin niiden toimintaan kohdistuvien rajoitusten poistaminen ja maasta aiemmin karkotettujen ulkomaisten ja kansainvälisten tiedotusvälineiden ja valtiosta riippumattomien järjestöjen paluu; suhtaudutaan myönteisesti uuteen lakiin, joka koskee valtiosta riippumattomien järjestöjen rekisteröintiä ja jossa höllennetään joitakin rekisteröintimenettelyjä ja vaatimuksia, jotka koskevat toiminnan harjoittamisen tai kokouksien pitämisen edellyttämää lisälupaa; kehotetaan viranomaisia panemaan täysimääräisesti täytäntöön tämä laki, myös poistamalla kaikki esteet kansainvälisten järjestöjen rekisteröinniltä, ja kannustetaan viranomaisia puuttumaan kansalaisjärjestöjen työtä rajoittaviin jäljellä oleviin rajoituksiin, kuten raskaisiin rekisteröintivaatimuksiin ja yksityisyyttä loukkaavaan valvontaan;

                  i)

                  suhtaudutaan myönteisesti edistymiseen lapsityövoiman käytön lopettamisessa ja pakkotyön vähittäisessä lopettamisessa sekä YK:n erityisraportoijien viimeaikaisiin vierailuihin Uzbekistanissa ja maan uudelleenavaamiseen kansainvälisille valtiosta riippumattomille alan järjestöille; huomautetaan, että valtion tukema pakkotyö puuvilla- ja silkkialalla sekä muilla aloilla on edelleen ongelma; vaaditaan Uzbekistanin hallitusta kitkemään kaikki pakkotyön muodot, puuttumaan ilmiön perimmäisiin syihin, erityisesti pakollisten kiintiöiden järjestelmään, sekä saattamaan vastuuseen paikalliset viranomaiset, jotka painostavat julkisen sektorin työntekijöitä ja opiskelijoita pakkotyöhön; korostaa, että tarvitaan lisätoimia ja oikeudellisia toimenpiteitä, jotta voidaan vakiinnuttaa edistyminen tällä alalla pakkotyön poistamiseksi; kannustetaan tältä osin edistämään yhteistyötä Kansainvälisen työjärjestön (ILO) kanssa; kannustetaan päästämään orjuuden nykymuotoja käsittelevä YK:n erityisraportoija vierailemaan maassa; korostetaan sellaisten toimien merkitystä, joilla kehitetään kestävää puuvillan toimitusketjua ja nykyaikaisia, ympäristön kannalta järkeviä puuvillanviljelytekniikkoja ja -käytäntöjä maassa; tuetaan maan puuvillanviljelijöitä tuotannon tehostamisessa, ympäristön suojelemisessa ja työelämän käytäntöjen parantamisessa, jotta pakkotyö voidaan lakkauttaa;

                  j)

                  kannustetaan viranomaisia lisäämään toimia työttömyyden vähentämiseksi maassa, mukaan lukien yksityisen sektorin avaaminen ja pienten ja keskisuurten yritysten vahvistaminen; suhtaudutaan tältä osin myönteisesti Management Training Programme -johtamiskoulutusohjelman laajentamiseen ja kannustetaan tarjoamaan yrittäjille lisää koulutusohjelmia; muistutetaan tässä yhteydessä maan nuoreen väestöön ja suhteellisen korkeaan koulutustasoon liittyvistä mahdollisuuksista; kannustetaan edistämään yrittäjyyskoulutusohjelmia; muistutetaan EU:n ohjelmien, kuten Erasmus+-ohjelman, merkityksestä, sillä ne edistävät kulttuurien välistä vuoropuhelua EU:n ja Uzbekistanin välillä ja tarjoavat mahdollisuuksia parantaa näihin ohjelmiin osallistuvien opiskelijoiden vaikutusmahdollisuuksia myönteisinä muutoksen edistäjinä omissa yhteiskunnissaan;

                  k)

                  jatketaan Euroopan ulkosuhdehallinnon (EUH) vuosittain järjestämiä ihmisoikeusvuoropuheluja ja vaaditaan tässä yhteydessä ratkaisemaan yksittäiset, esimerkiksi poliittisia vankeja koskevat huolenaiheet; sovitaan vuosittain konkreettisista aloista ennen kutakin vuoropuhelukierrosta ja arvioidaan edistymistä tavoitteiden saavuttamisessa EU:n normien mukaisesti ja samalla sisällytetään ihmisoikeuskysymykset kaikkiin muihin kokouksiin ja toimintapolitiikkoihin; edistetään ja arvioidaan niiden kansainvälisten ihmisoikeusvälineiden noudattamista, jotka Uzbekistan on ratifioinut erityisesti YK:ssa, Etyjissä ja ILOssa; tuodaan edelleen julki huoli ratkaisemattomista ongelmista ja eräiden uudistusten toteuttamatta jäämisestä; kehotetaan viranomaisia poistamaan samaa sukupuolta olevien henkilöiden keskinäiseen suostumukseen perustuvien sukupuolisuhteiden rangaistavuus ja edistämään suvaitsevaisuuden kulttuuria hlbti-henkilöitä kohtaan; kehotetaan Uzbekistanin viranomaisia ylläpitämään ja edistämään naisten oikeuksia;

                  l)

                  varmistetaan passijärjestelmän uudistaminen; suhtaudutaan myönteisesti sellaisia ”maastapoistumisviisumeja” koskevan järjestelmän lakkauttamiseen, joita ennen vaadittiin Itsenäisten valtioiden yhteisön (IVY) ulkopuolelle matkustavilta Uzbekistanin kansalaisilta; suhtaudutaan myönteisesti Uzbekistanin ilmoitukseen, jonka mukaan se ei enää vaadi EU:n jäsenvaltioiden kansalaisilta viisumeita tammikuusta 2019 alkaen;

                  m)

                  kehotetaan viranomaisia parantamaan paikallista terveydenhuoltojärjestelmää ja lisäämään siihen käytettäviä julkisia varoja, sillä tilanne on huonontunut merkittävästi maan itsenäistymisen jälkeen;

                  n)

                  kehotetaan viranomaisia antamaan tarvittavaa tukea ja pyytämään kansainvälisiltä kumppaneilta apua ja tukea, jotta Uzbekistan ja erityisesti Karakalpakian autonominen tasavalta voi jatkossakin torjua Araljärven ympäristötuhon taloudellisia, sosiaalisia ja terveyteen liittyviä seurauksia toteuttamalla kestäviä toimintapolitiikkoja ja käytäntöjä vesivarojen hoidon ja suojelun alalla ja laatimalla uskottavan suunnitelman Araljärven altaan puhdistamiseksi ja ennallistamiseksi; suhtaudutaan myönteisesti vesistöjä koskevan alueellisen yhteistyön positiivisiin kehityssuuntiin erityisesti Tadžikistanin ja Kazakstanin kanssa, monen kumppanin välisen YK:n erityisrahaston perustamiseen Araljärven aluetta varten ja viranomaisten osoittamaan sitoutumiseen; tuetaan edelleen toimia keinokasteluinfrastruktuurin parantamiseksi;

                  o)

                  pannaan merkille Uzbekistanin uusi ulkopolitiikka, joka on johtanut parannuksiin naapurimaiden ja kansainvälisten kumppaneiden kanssa tehtävässä yhteistyössä, erityisesti alueen vakauden ja turvallisuuden, rajaturvallisuuden ja vesihuollon, rajojen merkitsemisen ja energiapolitiikan edistämisessä; tuetaan Uzbekistanin myönteistä osallistumista Afganistanin rauhanprosessiin;

                  p)

                  suhtaudutaan myönteisesti Uzbekistanin jatkuvaan sitoutumiseen Keski-Aasian ydinaseettoman vyöhykkeen ylläpitämiseen; muistutetaan, että EU on sitoutunut tukemaan Uzbekistania myrkyllisen ja radioaktiivisen jätteen käsittelyssä; kannustetaan Uzbekistania allekirjoittamaan ydinaseet kieltävä sopimus;

                  q)

                  otetaan huomioon Uzbekistanin tärkeä rooli EU:n Keski-Aasian strategian tulevassa uudelleentarkastelussa, jossa sovelletaan eriyttämisen periaatetta;

                  r)

                  tunnustetaan Uzbekistanin oikeutetut turvallisuushuolet ja lisätään yhteistyötä kriisinhallinnan, konfliktien ehkäisyn ja yhdennetyn rajavalvonnan tukemiseksi sekä toimia väkivaltaisen radikalisoitumisen, terrorismin, järjestäytyneen rikollisuuden ja huumausaineiden laittoman kaupan torjumiseksi kunnioittaen samalla oikeusvaltioperiaatetta, ihmisoikeuksien suojelu mukaan luettuna;

                  s)

                  varmistetaan tehokas yhteistyö korruption, rahanpesun ja veropetosten torjunnassa;

                  t)

                  kytketään EU:n ulkoisista rahoitusvälineistä ja Euroopan investointipankin ja Euroopan jälleenrakennus- ja kehityspankin lainoista annettavan avun toimittaminen Uzbekistaniin uudistusten edistymiseen;

                  u)

                  tuetaan GSP+-aseman edellyttämien keskeisten kansainvälisten yleissopimusten tehokasta täytäntöönpanoa;

                  v)

                  tuetaan Uzbekistanin pyrkimyksiä liittyä Maailman kauppajärjestöön (WTO), jotta maa voidaan integroida paremmin maailmantalouteen ja parantaa sen liiketoimintaympäristöä ja houkutella siten lisää ulkomaisia suoria sijoituksia (FDI);

                  w)

                  otetaan huomioon muiden kolmansien maiden kanssa solmittujen suhteiden kehittyminen Kiinan OBOR-strategian (uusi silkkitie) täytäntöönpanon yhteydessä; vaaditaan, että tähän aloitteeseen liittyvissä kysymyksissä kunnioitetaan ihmisoikeuksia, ja että tätä varten kehitetään myös ohjeistusta;

            Uusi kattava sopimus

                  x)

                  hyödynnetään neuvotteluja tehostetusta kumppanuus- ja yhteistyösopimuksesta, jotta voidaan tukea aitoa ja kestävää edistymistä kohti vastuuvelvollista ja demokraattista järjestelmää, jossa taataan ja suojellaan kaikkien kansalaisten perusoikeuksia ja keskitytään erityisesti kansalaisyhteiskunnan ja ihmisoikeuksien puolustajien toiminnan sekä asianajajien riippumattomuuden mahdollistavan ympäristön varmistamiseen; varmistetaan, että ennen neuvottelujen päätökseen saattamista Uzbekistan saavuttaa merkittävää edistystä ilmaisunvapauden ja rauhanomaisen kokoontumis- ja yhdistymisvapauden varmistamisessa kansainvälisten normien mukaisesti, myös poistamalla tekijät, jotka estävät kaikkia uusia ryhmiä rekisteröitymästä, aloittamasta lainmukaisen toiminnan harjoittamista maassa ja vastaanottamasta ulkomaista rahoitusta;

                  y)

                  neuvotellaan EU:n ja Uzbekistanin välinen nykyaikainen, kattava ja kunnianhimoinen sopimus, joka korvaa vuoden 1999 kumppanuus- ja yhteistyösopimuksen ja lisää ihmisten välisiä yhteyksiä, poliittista yhteistyötä, kauppa- ja investointisuhteita sekä kestävää kehitystä, ympäristönsuojelua, yhteenliitettävyyttä, ihmisoikeuksia ja hallintoa koskevaa yhteistyötä ja edistää Uzbekistanin kestävää taloudellista ja sosiaalista kehitystä;

                  z)

                  uudistetaan sitoutuminen demokraattisten normien, hyvän hallintotavan periaatteiden ja oikeusvaltioperiaatteen edistämiseen ja ihmisoikeuksien ja perusvapauksien, kuten uskon- tai vakaumuksenvapauden, ja niiden puolustajien kunnioittamiseen;

                  aa)

                  tuetaan Uzbekistanin pyrkimyksiä monenväliseen ja kansainväliseen yhteistyöhön maailmanlaajuisissa ja alueellisissa haasteissa, kuten kansainvälisessä turvallisuudessa ja väkivaltaisten ääriliikkeiden, järjestäytyneen rikollisuuden, huumausaineiden laittoman kaupan, ympäristön pilaantumisen, ilmastonmuutoksen ja muuttoliikkeen torjumisessa sekä vesihuollon alalla;

                  ab)

                  varmistetaan, että kattavalla sopimuksella helpotetaan ja vahvistetaan alueellista yhteistyötä ja nykyisten ristiriitojen rauhanomaista ratkaisua ja tasoitetaan tietä aidosti hyville naapuruussuhteille;

                  ac)

                  tehostetaan kauppa- ja taloussuhteisiin liittyviä määräyksiä yhtäältä kytkemällä ne paremmin ihmisoikeusmääräyksiin ja sitoumukseen panna täytäntöön yritysten ihmisoikeusvastuuta koskevat YK:n ohjaavat periaatteet ja luomalla samalla mekanismeja, joilla arvioidaan ihmisoikeuksiin kohdistuvia kielteisiä vaikutuksia ja puututaan niihin, ja toisaalta edistämällä markkinatalouden periaatteita, mukaan lukien oikeusvarmuus, ja riippumattomia ja avoimia instituutioita, työmarkkinavuoropuhelua ja ILOn työelämän normien täytäntöönpanoa, jotta voidaan varmistaa kestävät suorat ulkomaiset sijoitukset ja edistää talouden monipuolistamista; parannetaan yhteistyötä korruption, rahanpesun ja veronkierron torjunnassa ja varmistetaan, että useissa EU:n ja ETA:n jäsenvaltioissa tällä hetkellä jäädytetyt varat palautetaan vastuullisesti kaikkien uzbekistanilaisten hyödyksi;

                  ad)

                  vahvistetaan parlamenttien välistä yhteistyötä valtuutetussa parlamentaarisessa yhteistyövaliokunnassa demokratian, oikeusvaltion ja ihmisoikeuksien aloilla, mukaan lukien yhteistyöneuvoston ja parlamentaarisen yhteistyövaliokunnan edustajien suora vastuuvelvollisuus;

                  ae)

                  varmistetaan kaikkien asiaankuuluvien toimijoiden, myös kansalaisyhteiskunnan, osallistuminen sekä neuvotteluiden että sopimuksen täytäntöönpanon aikana;

                  af)

                  sisällytetään sopimukseen ehdot, joiden nojalla yhteistyö voidaan keskeyttää, mikäli jompikumpi osapuoli rikkoo sopimuksen keskeisiä osia, erityisesti demokratian, ihmisoikeuksien ja oikeusvaltion kunnioittamista, ja taataan parlamentin kuuleminen tällaisissa tapauksissa; perustetaan riippumaton seuranta- ja valvontamekanismi, jonka myötä asianomaisten väestöryhmien ja niiden edustajien saataville asetetaan tehokas väline, jotta voidaan puuttua ihmisoikeuksiin kohdistuviin vaikutuksiin ja seurata täytäntöönpanoa;

                  ag)

                  varmistetaan, että Euroopan parlamentti osallistuu tiiviisti tehostetun kumppanuus- ja yhteistyösopimuksen kaikkien osien täytäntöönpanon seurantaan sen tultua voimaan, järjestetään kuulemisia tässä yhteydessä siten, että varmistetaan, että parlamentille ja kansalaisyhteiskunnalle tiedotetaan asianmukaisesti Euroopan ulkosuhdehallinnon toteuttamasta tehostetun kumppanuus- ja yhteistyösopimuksen täytäntöönpanosta, ja reagoidaan asianmukaisesti;

                  ah)

                  varmistetaan kaikkien neuvotteluasiakirjojen välittäminen Euroopan parlamentille luottamuksellisuutta koskevia sääntöjä noudattaen, jotta parlamentti voi valvoa neuvotteluprosessia asianmukaisesti; täytetään Euroopan unionin toiminnasta tehdyn sopimuksen 218 artiklan 10 kohdasta johtuvat toimielinten yhteiset velvoitteet ja tiedotetaan parlamentille säännöllisesti;

                  ai)

                  sovelletaan väliaikaisesti tehostettua kumppanuus- ja yhteistyösopimusta vasta sen jälkeen, kun parlamentti on antanut hyväksyntänsä;

                  aj)

                  toteutetaan suurelle yleisölle suunnattu tiedotuskampanja, jossa korostetaan yhteistyön toivottuja myönteisiä tuloksia EU:n ja Uzbekistanin kansalaisille, mikä edistäisi myös ihmisten välisiä yhteyksiä;

                  2.

                  kehottaa puhemiestä välittämään tämän suosituksen neuvostolle, komissiolle, komission varapuheenjohtajalle / unionin ulkoasioiden ja turvallisuuspolitiikan korkealle edustajalle sekä Uzbekistanin tasavallan presidentille, hallitukselle ja parlamentille.

         (1)  EUVL C 238, 6.7.2018, s. 394.

         (2)  EUVL C 238, 6.7.2018, s. 51.

         (3)  EUVL C 274, 27.7.2016, s. 25.

         (4)  EUVL C 168 E, 14.6.2013, s. 91.

         (5)  EUVL C 58, 15.2.2018, s. 119.

         (6)  https://eeas.europa.eu/headquarters/headquarters-homepage/54354/joint-communiqué-european-union-–-central-asia-foreign-ministers-meeting-brussels-23-november_en


               26.3.2021

               FI

               Euroopan unionin virallinen lehti

               C 108/133

      P8_TA(2019)0241
      EU:n ja Sveitsin institutionaalinen puitesopimus
      Euroopan parlamentin suositus 26. maaliskuuta 2019 neuvostolle, komissiolle ja komission varapuheenjohtajalle / unionin ulkoasioiden ja turvallisuuspolitiikan korkealle edustajalle Euroopan unionin ja Sveitsin valaliiton välisestä institutionaalisesta puitesopimuksesta (2018/2262(INI))
      (2021/C 108/13)

         Euroopan parlamentti, joka

                  —

                  ottaa huomioon Euroopan unionin toiminnasta tehdyn sopimuksen 218 artiklan,

                  —

                  ottaa huomioon 6. toukokuuta 2014 tehdyn neuvoston päätöksen, jossa annetaan lupa neuvotella EU:n ja Sveitsin välisestä sopimuksesta kahdenvälisiä suhteita sääntelevistä institutionaalisista puitteista ja aloittaa neuvottelut 22. toukokuuta 2014,

                  —

                  ottaa huomioon 28. helmikuuta 2017 annetut neuvoston päätelmät EU:n ja Sveitsin valaliiton välisistä suhteista,

                  —

                  ottaa huomioon 14. joulukuuta 2010 ja 20. joulukuuta 2012 annetut neuvoston päätelmät EU:n ja EFTA-maiden välisistä suhteista,

                  —

                  ottaa huomioon Euroopan talousalueesta (ETA) 1. tammikuuta 1994 tehdyn sopimuksen (1),

                  —

                  ottaa huomioon, että Sveitsin kansa hylkäsi joulukuussa 1992 järjestetyssä kansanäänestyksessä osallistumisen ETA:an 50,3 prosentilla äänistä, vuonna 1997 se hylkäsi kansalaisaloitteen ”EU-jäsenyysneuvottelut: annetaan kansan päättää” 74 prosentilla äänistä ja vuonna 2001 se hylkäsi kansalaisaloitteen ”Kyllä Euroopalle” 77 prosentilla äänistä,

                  —

                  ottaa huomioon, että 23. marraskuuta 2017 allekirjoitettiin EU:n ja Sveitsin valaliiton välinen päästökauppasopimus (2),

                  —

                  ottaa huomioon, että 16. maaliskuuta 2012 allekirjoitettiin Euroopan puolustusviraston (EDA) ja Sveitsin yhteistyötä koskeva puitesopimus,

                  —

                  ottaa huomioon Sveitsin ja Eurojustin välisen, oikeudellista yhteistyötä koskevan sopimuksen, joka allekirjoitettiin 27. marraskuuta 2008 ja joka tuli voimaan 22. heinäkuuta 2011,

                  —

                  ottaa huomioon Sveitsin ja Europolin välisen sopimuksen, joka koskee poliisiviranomaisten yhteistyötä vakavan ja järjestäytyneen rikollisuuden ja terrorismin ehkäisemisessä ja torjunnassa, joka allekirjoitettiin 24. syyskuuta 2004 ja joka tuli voimaan 1. maaliskuuta 2006, sekä sopimuksen soveltamisalan laajentamisen 1. tammikuuta 2008,

                  —

                  ottaa huomioon 21. kesäkuuta 1999 tehdyn Euroopan yhteisön ja sen jäsenvaltioiden sekä Sveitsin valaliiton sopimuksen henkilöiden vapaasta liikkuvuudesta (3) ja erityisesti sen liitteen I henkilöiden vapaasta liikkuvuudesta ja liitteen III ammattipätevyyksien vastavuoroisesta tunnustamisesta,

                  —

                  ottaa huomioon Bulgarian tasavallan ja Romanian osallistumisesta niiden Euroopan unioniin liittymisen johdosta sopimuspuolina Euroopan yhteisön ja sen jäsenvaltioiden sekä Sveitsin valaliiton väliseen henkilöiden vapaasta liikkuvuudesta tehtyyn sopimukseen 27. toukokuuta 2008 tehdyn pöytäkirjan (4),

                  —

                  ottaa huomioon 25. kesäkuuta 2009 tehdyn Euroopan yhteisön ja Sveitsin valaliiton sopimuksen tavarakuljetusten tarkastusten ja muodollisuuksien yksinkertaistamisesta sekä turvallisuuteen liittyvistä tullitoimenpiteistä (5),

                  —

                  ottaa huomioon Sveitsin valaliiton kansalaisaloitteen, josta äänestettiin 9. helmikuuta 2014 ja jossa 50,3 prosenttia Sveitsin kansalaisista kannatti ehdotuksia ottaa uudelleen käyttöön maahanmuuttokiintiöt Euroopan unionin kanssa, suosia maan kansalaisia avointen työpaikkojen täyttämisessä ja rajoittaa maahanmuuttajien oikeuksia sosiaalietuuksiin,

                  —

                  ottaa huomioon vuonna 1972 tehdyn EU:n ja Sveitsiin välisen vapaakauppasopimuksen (6), jota on vuosien mittaan mukautettu ja ajantasaistettu,

                  —

                  ottaa huomioon 1. kesäkuuta 2002 voimaan tulleen Euroopan yhteisön ja Sveitsin valaliiton välisen sopimuksen lentoliikenteestä (7),

                  —

                  ottaa huomioon 1. kesäkuuta 2002 voimaan tulleen Euroopan yhteisön ja Sveitsin valaliiton välisen sopimuksen rautateiden ja maanteiden tavara- ja henkilöliikenteestä (8),

                  —

                  ottaa huomioon neuvottelut EU:n ja Sveitsin valaliiton välisistä sähköalaa, elintarviketurvallisuutta, tuoteturvallisuutta ja kansanterveyttä koskevista sopimuksista,

                  —

                  ottaa huomioon 20. joulukuuta 2018 annetun komission täytäntöönpanopäätöksen (EU) 2018/2047 Sveitsin pörsseihin sovellettavan oikeudellisen kehyksen ja valvontakehyksen vastaavuudesta Euroopan parlamentin ja neuvoston direktiivin 2014/65/EU mukaisesti (9),

                  —

                  ottaa huomioon Brysselissä 4. ja 5. heinäkuuta 2018 järjestetyn EU:n ja Sveitsin 37. parlamenttienvälisen kokouksen,

                  —

                  ottaa huomioon aiemmat päätöslauselmansa Sveitsistä ja erityisesti 9. syyskuuta 2015 antamansa päätöslauselman ”ETA-Sveitsi: sisämarkkinoiden täysimääräiseen täytäntöönpanoon liittyvät esteet” (10) ja 24. huhtikuuta 2018 annetun sisämarkkina- ja kuluttajansuojavaliokunnan luonnoksen päätöslauselmaesitykseksi samasta aiheesta,

                  —

                  ottaa huomioon 15. helmikuuta 2017 antamansa päätöslauselman vuosikertomuksesta sisämarkkinoiden hallinnoinnista osana eurooppalaista ohjausjaksoa 2017 (11),

                  —

                  ottaa huomioon työjärjestyksen 108 artiklan 4 kohdan ja 52 artiklan,

                  —

                  ottaa huomioon ulkoasiainvaliokunnan mietinnön sekä kansainvälisen kaupan valiokunnan ja sisämarkkina- ja kuluttajansuojavaliokunnan lausunnot (A8-0147/2019),

                  A.

                  ottaa huomioon, että Sveitsin nykyinen suhde EU:hun perustuu monimutkaiseen sopimusten kokonaisuuteen, jossa on noin 20 keskeistä alakohtaista kahdenvälistä sopimusta ja noin sata muuta sopimusta; ottaa huomioon, että Sveitsi osallistuu vain osittain kaikkiin neljään vapauteen; ottaa huomioon, että vaikka nämä sopimukset ovat menneinä vuosina syventäneet EU:n ja Sveitsin välistä yhteistyötä sisämarkkinoiden, sisäisen turvallisuuden ja turvapaikka-asioiden, liikenteen ja verotuksen aloilla, tulevaisuudessa tämä monimutkainen sopimusten kokonaisuus voisi vanhentua, mikä tekisi niiden täytäntöönpanosta vähemmän merkityksellistä, ellei päästä sopimukseen kattavista puitteista;

                  B.

                  ottaa huomioon, että Eurostatin tietojen mukaan Sveitsi oli vuonna 2017 EU:n kolmanneksi tärkein kumppani tavaroiden viennin osalta ja sen neljänneksi tärkein kumppani tavaroiden tuonnin osalta;

                  C.

                  ottaa huomioon, että neuvosto on todennut, että Sveitsin kanssa tehtävän kattavan institutionaalisen sopimuksen tavoitteena tulisi olla sisämarkkinoiden yhtenäisyyden suojelu ja oikeusvarmuuden takaaminen viranomaisille, kansalaisille ja talouden toimijoille;

                  D.

                  ottaa huomioon, että Sveitsin liittoneuvosto haluaa tehdä EU:n kanssa institutionaalisen sopimuksen, jolla varmistetaan oikeusvarmuus markkinoille pääsyn alalla ja säilytetään Sveitsin vauraus, riippumattomuus ja oikeusjärjestelmä (12); ottaa huomioon, että Sveitsin liittoneuvosto on ilmoittanut järjestävänsä sidosryhmien kuulemisen neuvottelijoiden 23. marraskuuta 2018 sopiman tekstin pohjalta;

                  E.

                  katsoo, että tarvitaan erittäin kilpailukykyiseen sosiaaliseen markkinatalouteen perustuvia hyvin toimivia ja tehokkaita sisämarkkinoita kasvun ja kilpailukyvyn edistämiseksi ja työpaikkojen luomiseksi, jotta Euroopan talous elpyisi; katsoo, että sisämarkkinalainsäädäntö on saatettava asianmukaisesti osaksi kansallista lainsäädäntöä, se on pantava täytäntöön ja sitä on noudatettava, jotta jäsenvaltiot ja Sveitsi saavat täyden hyödyn;

                  F.

                  ottaa huomioon, että Sveitsi on ilmoittanut haluavansa jättää valtiontukia koskevia sitovia aineellisia määräyksiä tulevaan markkinapääsyä koskevaan sopimukseen ja päästä sähkön sisämarkkinoille;

                  G.

                  ottaa huomioon, että liittoneuvosto hyväksyi 28. syyskuuta 2018 Sveitsin toisen, 1,3 miljardia Sveitsin frangia kymmenen vuoden aikana käsittävän maksuosuuden tietyille EU:n jäsenvaltioille ja että liittoneuvosto odottaa nyt liittokokouksen myönteistä päätöstä asiasta;

                  H.

                  ottaa huomioon, että Sveitsi on Euroopan ympäristökeskuksen jäsen;

                  I.

                  ottaa huomioon, että Sveitsi on vahvistanut osallistumisensa Euroopan satelliittinavigointiohjelmiin EGNOS ja Galileo;

                  J.

                  ottaa huomioon, että Sveitsin osallistuminen EU:n Horisontti 2020 -tutkimuspuiteohjelmaan ja sitä edeltävään tutkimuksen seitsemänteen puiteohjelmaan on ollut arvokasta kaikille osapuolille ehdotusten korkean laadun vuoksi;

                  K.

                  ottaa huomioon, että Sveitsi ja EU allekirjoittivat 27. toukokuuta 2015 verotusta ja säästöjen tuottamia korkotuloja koskevan sopimuksen lisäpöytäkirjan, jossa edellytetään, että molemmat osapuolet vaihtavat automaattisesti tietoja toistensa alueella asuvien finanssitilitiedoista syyskuusta 2018 alkaen; ottaa huomioon, että EU asetti Sveitsin 5. joulukuuta 2017 annettujen neuvoston päätelmien liitteeseen II maista, jotka ovat sitoutuneet panemaan täytäntöön verotusalan hyvän hallintotavan periaatteet, jotka liittyvät avoimuuteen, oikeudenmukaiseen verotukseen ja (veropohjan rapautumista ja voitonsiirtoja koskeviin) BEPS torjuntatoimiin;

                  L.

                  ottaa huomioon, että Sveitsi tekee yhteistyötä yhteisen ulko- ja turvallisuuspolitiikan (YUTP) alan tietyillä osa-alueilla ja on osallistunut yhteisen turvallisuus- ja puolustuspolitiikan (YTPP) siviili- ja sotilasoperaatioihin erityisesti Ukrainassa ja Malissa; ottaa huomioon, että 16. maaliskuuta 2012 allekirjoitettu Euroopan puolustusviraston (EDA) ja Sveitsin yhteistyötä koskeva puitesopimus mahdollistaa tietojenvaihdon, ja siinä määrätään yhteisestä tutkimus- ja teknologiatoiminnasta sekä asevarusteluhankkeista ja -ohjelmista;

                  M.

                  ottaa huomioon, että Sveitsi on kuulunut Schengen-alueeseen siitä lähtien, kun Schengen-säännöstöä alettiin soveltaa Sveitsissä joulukuussa 2008;

                  N.

                  ottaa huomioon, että Sveitsi osallistuu Schengenin tietojärjestelmään (SIS), viisumitietojärjestelmään (VIS) ja eurooppalaiseen sormenjälkitietokantaan (Eurodac) ja että tulevaisuudessa se osallistuu rajanylitystietojärjestelmään (EES), johon kirjataan EU:n ulkorajojen ylitykset, sekä EU:n matkustustieto- ja -lupajärjestelmään (ETIAS), jolla selvitetään viisumivapauden piiriin kuuluvien EU:n ulkopuolisten maiden kansalaisten mahdollisesti aiheuttamat turvallisuusuhat tai laittoman maahanmuuton riski ennen näiden matkaan lähtöä;

                  O.

                  toteaa, että Dublinin assosiaatiosopimuksen perusteella Sveitsi on assosioitunut osaan EU:n turvapaikkasäännöstöä; ottaa huomioon, että Sveitsi on vuodesta 2010 lähtien osallistunut Frontexin rahoitukseen ja toimintaan;

                  P.

                  ottaa huomioon, että vuonna 2017 Sveitsin 8,48 miljoonan asukkaan joukossa oli 2,13 miljoonaa ulkomaiden kansalaista, joista 1,4 miljoonaa on lähtöisin EU:n jäsenvaltioista ja Euroopan vapaakauppaliiton (EFTA) jäsenvaltioista; ottaa huomioon, että 320 000 EU:n kansalaista käy päivittäin töissä Sveitsissä; ottaa huomioon, että 750 000 Sveitsin kansalaista asuu ulkomailla ja heistä 450 000 asuu EU:ssa;

                  Q.

                  ottaa huomioon, että Sveitsi suostui vuonna 2009 jatkamaan vuonna 1999 tehtyä henkilöiden vapaata liikkuvuutta koskevaa EU:n ja Sveitsin kahdenvälistä sopimusta, jossa Sveitsin ja EU:n kansalaisille suodaan yhtäläinen oikeus valita vapaasti työskentely- ja asuinpaikkansa sopimuspuolten alueilla;

                  R.

                  ottaa huomioon, että ulkomaisten yritysten on kunnioitettava Sveitsin työelämää koskevia vähimmäisehtoja, kun ne lähettävät ulkomaisia työntekijöitä Sveitsiin; ottaa huomioon, että pääurakoitsija on oikeudellisesti vastuussa sen varmistamisesta, että alihankkijat noudattavat Sveitsin työmarkkinalainsäädäntöä;

                  S.

                  toteaa, että Sveitsi otti vuonna 2002 käyttöön rinnakkaistoimenpiteitä, joiden tarkoituksena ilmoitettiin olevan suojella Sveitsin palkkoja, työoloja ja sosiaalisia normeja ja joita EU ei pidä henkilöiden vapaata liikkuvuutta koskevan sopimuksen mukaisina;

                  T.

                  ottaa huomioon, että kansalaisten oikeuksia koskevan direktiivin (2004/38/EY) täytäntöönpano sekä EU:n kansalaisten oikeus sosiaaliturvaetuuksiin ja sijoittautumisoikeus ovat aiheuttaneet huolta Sveitsissä;

                  U.

                  ottaa huomioon, että Sveitsi on ollut EFTA:n jäsen vuodesta 1960 ja Yhdistyneiden kansakuntien jäsen vuodesta 2002;

                  V.

                  ottaa huomioon, että äänestys aiheesta ”Sveitsin lait – ei ulkomaalaisia tuomareita” (niin kutsuttu itsemääräämistä koskeva aloite) hylättiin kansanäänestyksessä 66 prosentilla äänistä kaikissa kantoneissa 25. marraskuuta 2018;

                  W.

                  ottaa huomioon, että Sveitsi on sitoutunut poliittiseen neutraaliuteen ja että se on niin ollen isännöinyt kansainvälisiä neuvotteluja rauhanomaisten ratkaisujen aikaansaamiseksi aseellisiin konflikteihin eri puolilla maailmaa;

                  X.

                  ottaa huomioon, että komissio jatkoi loppuvuodesta 2018 kuudella kuukaudella päätöstään tunnustaa Sveitsin kauppapaikkojen noudattavan rahoitusmarkkinadirektiivissä (2004/39/EY) ja -asetuksessa ((EU) N:o 600/2014) säädettyä osakkeita koskevaa kaupankäyntivelvollisuutta;

                  Y.

                  ottaa huomioon, että Parlamenttienvälisen liiton (IPU) toimipaikka on Genevessä;

                  Z.

                  ottaa huomioon, että 25 merkittävän kansainvälisen järjestön ja konferenssin maailmanlaajuinen päämaja on Sveitsissä, useimpien tapauksessa Genevessä;

                  AA.

                  ottaa huomioon, että satojen kansainvälisten hallituksista riippumattomien järjestöjen, jotka tarjoavat neuvontaa YK:lle ja muille hallituksista riippumattomille järjestöille, toimipaikka on Sveitsissä;

                  AB.

                  ottaa huomioon, että Sveitsi aikoo pitää liittovaltiovaalit 20. lokakuuta 2019;

                  1.

                  suosittaa neuvostolle, komissiolle ja komission varapuheenjohtajalle / unionin ulkoasioiden ja turvallisuuspolitiikan korkealle edustajalle, että

                              a)

                              korostetaan, että Sveitsillä ja EU:lla on läheinen, laaja ja kattava kumppanuus, joka hyödyttää kumpaakin osapuolta ja joka perustuu yhteiseen kulttuurihistoriaan ja yhteisiin arvoihin, ja että taloudelliset, poliittiset, sosiaaliset, ympäristöön liittyvät, tieteelliset sekä ihmisten väliset yhteydet ja siteet ovat esimerkilliset, ja palautetaan mieliin näiden kahden osapuolen välinen ainutlaatuinen kulttuurinen ja maantieteellinen läheisyys;

                              b)

                              korostetaan, että Sveitsi on varsin pitkälle integroitunut EU:hun, että se on samanmielinen kumppani ja että sillä on edessään samat Euroopan alueelliset ja maailmanlaajuiset haasteet kuin EU:lla; suhtaudutaan myönteisesti Sveitsin julkilausumaan, jonka mukaan on niiden etujen mukaista uudistaa ja vahvistaa kahdenvälistä lähestymistapaa ja luoda entistä tiiviimpi suhde;

                              c)

                              pannaan merkille, että EU on Sveitsin tärkein kauppakumppani, johon suuntautuu 52 prosenttia sen viennistä ja josta on peräisin yli 71 prosenttia sen tuonnista, ja että nykyisten kahdenvälisten kauppasopimusten puitteissa käytävän päivittäisen tavarakaupan arvo on jopa miljardi Sveitsin frangia (13); otetaan huomioon, että Sveitsi on EU:n kolmanneksi tärkein kauppakumppani, jonka osuus EU:n käymästä kaupasta on 7 prosenttia; todetaan, että Sveitsin merkittävä integroituminen EU:n sisämarkkinoihin on keskeinen tekijä talouskasvussa ja tekee EU:sta Sveitsin tärkeimmän talous- ja kauppakumppanin;

                              d)

                              korostetaan, että EU on ollut institutionaalista puitesopimusta koskevissa neuvotteluissa varsin joustava, mikä kaikkien asianomaisten osapuolten on tunnustettava;

                              e)

                              kehotetaan tekemään kahdenvälinen institutionaalinen puitesopimus mahdollisimman pikaisesti, jotta voidaan selkiyttää nykyistä monimutkaista kahdenvälisten sopimusten kokonaisuutta ja myös ottaa käyttöön riitojenratkaisumekanismi; pidetään myönteisenä sitä, että neuvottelijat pääsivät sopimukseen lopullisesta sopimustekstistä; kehotetaan Sveitsin liittoneuvostoa tekemään päätös sopimuksen saattamisesta päätökseen heti, kun sidosryhmien kuuleminen on päättynyt myönteisesti;

                              f)

                              muistutetaan, että alakohtaisen lähestymistavan edelleen kehittämiseksi on luotava yhteiset institutionaaliset puitteet nykyisille ja tuleville sopimuksille, jotka antavat Sveitsille mahdollisuuden osallistua EU:n sisämarkkinoihin, jotta voidaan varmistaa yhtenäisyys ja oikeusvarmuus kansalaisille ja yrityksille; korostetaan, että neljä vuotta kestäneiden neuvottelujen jälkeen on tullut aika saattaa institutionaalinen puitesopimus päätökseen; katsotaan, että sopimuksen tekeminen mahdollistaa EU:n ja Sveitsin kattavan kumppanuuden kaikkien mahdollisuuksien käyttämisen;

                              g)

                              katsotaan, että institutionaalista puitesopimusta tarvitaan, koska EU:n ja Sveitsin suhde perustuu monimutkaiseen järjestelmään, joka pitää sisällään 120 alakohtaista sopimusta, ja koska suurempi johdonmukaisuus ja oikeusvarmuus hyödyttäisivät kaikkia osapuolia;

                              h)

                              kehotetaan osapuolia järjestämään mahdollisimman pikaisesti parlamenttien välisen tapaamisen, johon osallistuisi lainsäätäjiä EU:sta ja Sveitsistä ja jossa voitaisiin keskustella kaikista sopimukseen liittyvistä asioista;

                              i)

                              pidetään valitettavana sitä, että komissio toimitti EU:n ja Sveitsin välisen institutionaalisen puitesopimuksen neuvotellun tekstin ulkoasiainvaliokunnalle ja kansainvälisen kaupan valiokunnalle vasta 6. helmikuuta 2019, vaikka se viimeisteltiin marraskuussa 2018;

                              j)

                              todetaan, että EU:n ja Sveitsin väliset vahvat suhteet menevät taloudellista yhdentymistä ja sisämarkkinoiden laajentamista pidemmälle ja edistävät vakautta ja vaurautta kaikkien kansalaisten ja yritysten ja myös pk-yritysten eduksi; korostetaan, että on tärkeää varmistaa sisämarkkinoiden asianmukainen toiminta, jotta luodaan yhtäläiset toimintaolosuhteet ja työpaikkoja;

                              k)

                              katsotaan, että institutionaalisen puitesopimuksen varmistaminen Sveitsin kanssa on erittäin tärkeää, koska sillä taattaisiin oikeusvarmuus sekä Sveitsille että EU:lle, unionin säännöstön dynaaminen sisällyttäminen, Sveitsin sisämarkkinoille pääsyn parantaminen molempien osapuolten eduksi sekä Euroopan unionin tuomioistuimen toimivalta, kun on kyse institutionaalisen puitesopimuksen soveltamiseen tai tulkintaan liittyvistä ratkaisemattomista riidoista;

                              l)

                              pannaan tyytyväisenä merkille komission 20. joulukuuta 2018 tekemän päätöksen tunnustaa, että Sveitsin kauppapaikat noudattavat rahoitusmarkkinadirektiivissä (14) ja -asetuksessa (15) (MiFID II/MiFIR) säädettyä osakkeiden kaupankäyntivelvollisuutta; korostetaan, että vastaavuuden voimassaolo on rajattu 30. kesäkuuta 2019 asti mutta sitä voidaan jatkaa edellyttäen, että yhteisen institutionaalisen kehyksen vahvistavan sopimuksen allekirjoittamisessa on edistytty;

                              m)

                              korostetaan neuvoston tavoin, että henkilöiden vapaa liikkuvuus on EU:n politiikan peruspilari, josta ei voida tinkiä, ja että sisämarkkinat ja niiden neljä vapautta ovat jakamattomia; pidetään valitettavina Sveitsin suhteettomia yksipuolisia ”rinnakkaistoimenpiteitä”, jotka ovat olleet voimassa vuodesta 2004; kehotetaan Sveitsiä, jolle rinnakkaistoimenpiteet ovat tärkeitä, pyrkimään löytämään ratkaisu, joka on kaikin puolin yhteensopiva asiaa koskevien EU:n välineiden kanssa; kehotetaan Sveitsiä myös harkitsemaan kroatialaisia työntekijöitä koskevien siirtymätoimenpiteiden soveltamisajan lyhentämistä pitäen mielessä EU:n ja Sveitsin välisestä työvoiman vapaasta liikkuvuudesta koituvat hyödyt;

                              n)

                              pannaan merkille ”kevyempää kotimaista etusijakohtelua” koskevan aloitteen täytäntöönpano ja neuvoston käsitys, että Sveitsin liittokokouksen 16. joulukuuta 2016 hyväksymä teksti voidaan panna täytäntöön tavalla, joka on sopusoinnussa henkilöiden vapaasta liikkuvuudesta tehdyn sopimuksen mukaisten EU:n kansalaisten oikeuksien kanssa, jos tarvittavilla täytäntöönpanomääräyksillä selvennetään vielä avoimia kysymyksiä, kuten oikeutta saada tietoa avoimista työpaikoista ja rajatyöntekijöiden oikeuksien kunnioittamista; muistutetaan kuitenkin, että kolmansien maiden kansalaisten maahanmuuttoa koskevaa kysymystä ei pitäisi sekoittaa perussopimuksiin kirjattuun henkilöiden vapaaseen liikkuvuuteen; korostetaan tarvetta seurata tiiviisti asetuksen täytäntöönpanoa, jotta voidaan arvioida henkilöiden vapaata liikkuvuutta koskevan sopimuksen noudattamista;

                              o)

                              painotetaan, että Sveitsi hyötyy suuresti kaikkien eurooppalaisten naapureidensa demokratian ja kilpailukyvyn kehityksestä ja että sen sellaisiin ohjelmiin kuin koheesiorahastoon antama taloudellinen panos on näin ollen sen omien etujen mukainen ja sitä olisi jatkettava, ja pidetään myönteisinä taloudellisesta panoksesta vastaanottavissa jäsenvaltioissa koituneita myönteisiä tuloksia; muistutetaan, että Sveitsi saa merkittäviä etuja osallistumisesta sisämarkkinoihin; korostetaan, että Sveitsin tuleva panos EU:n koheesioon on olennaisen tärkeä ja että sitä olisi tehostettava huomattavasti ETA:n/Norjan esimerkin mukaisesti;

                              p)

                              pidetään myönteisenä Sveitsissä käynnissä olevaa intensiivistä sisäistä keskustelua EU:n kanssa tehtävästä yhteistyöstä; ehdotetaan kuitenkin, että Sveitsi yrittäisi viestiä kansalaisilleen vielä paremmin niistä monista konkreettisista eduista, joita he saavat pääsystä sisämarkkinoille, sekä tarpeesta tiiviimmälle yhteistyölle EU:n kanssa;

                              q)

                              kehotetaan saattamaan institutionaalinen sopimus sen tekemisen jälkeen viipymättä Euroopan parlamentin, jäsenvaltioiden ja Sveitsin parlamentin hyväksyttäväksi sekä järjestämään Sveitsissä kansanäänestys Sveitsin perustuslain mukaisesti;

                              r)

                              pannaan merkille, että 1,4 miljoonaa EU:n kansalaista asuu Sveitsissä ja että yli 450 000 Sveitsin kansalaista asuu EU:ssa;

                              s)

                              palautetaan mieliin, että 9. helmikuuta 2014 pidetyn kansanäänestyksen jälkeen Sveitsin parlamentti hyväksyi vuonna 2016 ulkomaalaislakia koskevan muutoksen, jolla liittovaltion perustuslain 121 a pykälä pannaan täytäntöön, ja että muutos tuli voimaan 1. heinäkuuta 2018; korostetaan, että on tärkeää, että liittoneuvosto kiinnittää erityistä huomiota 121 a pykälän täytäntöönpanoon niin, ettei vaaranneta EU:n kansalaisten vapautta vapaaseen liikkuvuuteen;

                              t)

                              pidetään valitettavina kaikkia kantonikohtaisia ja kansallisia aloitteita, jotka voisivat rajoittaa EU:n työntekijöiden ja erityisesti rajatyöntekijöiden pääsyä Sveitsin työmarkkinoille ja siten heikentäisivät henkilöiden vapaasta liikkuvuudesta tehdyn sopimuksen mukaisia EU:n kansalaisten oikeuksia ja EU:n ja Sveitsin välistä yhteistyötä;

                              u)

                              pidetään erittäin myönteisenä poliittista aiejulistusta julkisia hankintoja koskevan sopimuksen ja vuonna 1972 tehdyn EU:n ja Sveitsin vapaakauppasopimuksen uudenaikaistamisesta ja kannatetaan kunnianhimoista tavoitetta saada aikaan tarkistettu kauppakumppanuus, johon sisältyvät sellaiset osa-alueet kuin palvelut, jotka eivät kuulu institutionaalisen puitesopimuksen piiriin ja jotka henkilöiden vapaasta liikkuvuudesta tehty sopimus kattaa vain osittain, mukaan lukien digitaaliset näkökohdat, teollis- ja tekijänoikeudet, kaupan helpottaminen, vaatimustenmukaisuusarviointien vastavuoroinen tunnustaminen ja julkiset hankinnat, kauppaa ja kestävää kehitystä koskevan luvun lisäksi; pyydetään tekemään lisää yhteistyötä maantieteellisten merkintöjen suojan parantamiseksi ja institutionaalisen puitesopimuksen luonnokseen sisältyvän uudenaikaisen ja luotettavan valtioiden välisen riitojenratkaisumekanismin laajentamiseksi siten, että se kattaisi tulevan kahdenvälisen kauppasuhteen ja että sen avulla voitaisiin ratkaista tehokkaasti osapuolten väliset kauppaa häiritsevät tekijät;

                              v)

                              ollaan tietoisia siitä, että EU:n ja Sveitsin välillä ei ole palvelukauppaa koskevaa kattavaa sopimusta ja että henkilöiden vapaasta liikkuvuudesta tehty sopimus kattaa palvelut vain osittain, mikä osoittaa, että asiassa olisi aiheellista edetä pidemmälle;

                              w)

                              pannaan merkille Ticinon kantonissa vuonna 2017 hyväksytyn tarkistetun julkisia hankintoja koskevan lain, jonka olisi oltava yhdenmukainen Maailman kauppajärjestön julkisia hankintoja koskevan sopimuksen sekä vuodesta 2002 asti voimassa olleen, asiaa koskevan EU:n ja Sveitsin alakohtaisen sopimuksen kanssa; kehotetaan painokkaasti hankintaviranomaisia kohtelemaan EU:n tavarantoimittajia ja palveluntarjoajia syrjimättömästi myös tapauksissa, joissa on kyse hankintasopimuksista, joiden arvo on pienempi kuin kynnysarvo;

                              x)

                              kannustetaan jatkamaan nykykäytäntöä, jonka mukaan EU:n jäsenvaltioiden taksiyrittäjät saavat tarjota palvelujaan rajoituksitta Sveitsissä ja joka on jo pitkään edistänyt Sveitsin raja-alueiden talouskehitystä ja hyödyttänyt kaikkia osapuolia;

                              y)

                              katsotaan, että ETA:n ja Sveitsin välinen vastavuoroisuus ja oikeudenmukaisuus ovat välttämättömiä, jotta molemmat osapuolet voivat hyötyä osallistumisestaan sisämarkkinoihin;

                              z)

                              todetaan, että vaatimustenmukaisuuden arvioinnin vastavuoroisesta tunnustamisesta tehdyn EU:n ja Sveitsin välisen sopimuksen mukainen yhteistyö on yleisesti ottaen tyydyttävää; pidetään myönteisenä vastavuoroista tunnustamista koskevan sopimuksen vuonna 2017 tehtyä tuoreinta päivitystä ja toivotaan, että tulevat päivitykset voidaan tehdä nopeasti, kun tuleva institutionaalinen puitesopimus on kehitetty sen koko potentiaalin hyödyntämiseksi;

                              aa)

                              pidetään tervetulleena etuuskohteluun oikeuttavia verojärjestelmiä rajoittavaa ja käytännöt lähemmäksi kansanvälisiä normeja tuovaa uutta verolainsäädäntöä ja toivotaan, että Sveitsin tulevan kansanäänestyksen tulos on myönteinen; korostetaan, että yhteistyön parantamista on tarpeen jatkaa veronkierron torjumiseksi ja verotuksen oikeudenmukaisuuden parantamiseksi;

                              ab)

                              kehotetaan Sveitsiä jatkamaan Digitaalinen Sveitsi -strategiaa koskevaa työtään ja pyrkimään saattamaan sen yhdenmukaiseksi EU:n digitaalisten sisämarkkinoiden kanssa;

                              ac)

                              pannaan merkille, että ihmisten vapaata liikkuvuutta, eläkkeitä, ympäristöä, tilastoja, oikeudellista ja poliisiyhteistyötä, Schengenin aluetta, turvapaikka-asioita (Dublin-asetus), YUTP:tä/ YTPP:tä, satelliittinavigointia, tutkimusta, siviili-ilmailua, maakuljetuksia, sovittujen tavaroiden ja palvelujen vastavuoroista markkinoille pääsyä, jalostettuja maataloustuotteita, lainsäädännön yhdenmukaistamista, vastavuoroista tunnustamista, petostentorjuntaa, verotusta ja talletuksia koskevat kahdenväliset alakohtaiset sopimukset ovat tärkeä tekijä EU:n ja Sveitsin tiiviin kumppanuuden kannalta; todetaan kuitenkin samalla, että on korkea aika tehostaa kumppanuutta ja ottaa kahdenvälisissä suhteissa tuntuvasti suurempi ja merkityksellisempi askel solmimalla kumppanuussopimus mahdollisimman pikaisesti;

                              ad)

                              pidetään myönteisenä sitä, että rauhan edistäminen, välittäjänä toimiminen ja rauhanomainen konfliktien ratkaiseminen ovat kauan olleet tärkeä osa Sveitsin ulkopolitiikkaa; pidetään myönteisenä Sveitsin tuntuvaa roolia rauhanrakentamisessa ja sen osallistumista kriisien ratkaisemisen edistämiseen, vuoropuhelun helpottamiseen, luottamuksen rakentamistoimien kehittämiseen ja sovinnontekoon; pidetään myönteisenä Sveitsin roolia monimutkaisten liittovaltiorakenteiden ja rauhanvälityksellä aikaansaatujen perustuslaillisten järjestelyjen toteuttamisen helpottamisessa, millä on pyritty edistämään eri etnisten ryhmien rinnakkaineloa;

                              ae)

                              suhtaudutaan myönteisesti Sveitsin osallistumiseen EU:n turvallisuus- ja puolustusoperaatioihin, kuten EUFOR ALTHEA-, EULEX Kosovo-, EUTM Mali- ja EUBAM Libya -operaatioihin sekä Euroopan puolustusviraston toimintaan, sekä sen niille antamaan tukeen; pidetään myönteisenä Sveitsin kanssa tehtävää tiivistä yhteistyötä humanitaarisen avun, pelastuspalvelun, terrorismin torjunnan ja ilmastonmuutoksen aloilla;

                              af)

                              otetaan huomioon Sveitsin osallistuminen Schengen-alueelle tulevan laajamittaisen muuttoliikkeen yhteydessä sekä Euroopan muuttoliikeagendan täytäntöönpanossa; kehotetaan Sveitsiä osallistumaan maailmanlaajuiseen muuttoliikekompaktiin ja odotetaan, että tämä tapahtuu Sveitsin parlamentissa käytävän keskustelun johdosta;

                              ag)

                              kehotetaan Sveitsiä soveltamaan asiaa koskevia EU:n direktiivejä, jotta se voi säilyttää nykyisen sosiaalisen suojelun tasonsa sekä palkkatasonsa rajat ylittävässä palvelujen tarjonnassa;

                              ah)

                              korostetaan olevan tärkeää varmistaa, että EU:n ja Sveitsin välisessä institutionaalisessa puitesopimuksessa on verotusalan hyvää hallintotapaa koskeva lauseke, johon sisältyy erityisiä sääntöjä valtiontuista veroetujen muodossa, avoimuuteen liittyviä vaatimuksia verotustietojen ja tosiasiallisia omistajia koskevien tietojen automaattisesta vaihdosta sekä rahanpesun vastaisia määräyksiä;

                              ai)

                              pidetään myönteisenä Sveitsin päätöstä liittyä Europolin yhteiseen kyberrikollisuuden torjunnan työryhmään (J-CAT) huhtikuussa 2018 ennaltaehkäisevänä toimena kansainvälisten kyberrikollisuusuhkien torjumiseksi;

                              aj)

                              pidetään myönteisenä Sveitsin osallistumista Horisontti 2020 -ohjelman kaikkiin osiin ja toivotaan sen tekevän edelleen yhteistyötä tulevissa tutkimusohjelmissa;

                              ak)

                              kehotetaan Sveitsiä aloittamaan neuvottelut liittymisestään Erasmus-ohjelmiin;

                              al)

                              pidetään myönteisenä edistystä Alppien poikki kulkevan rautatieyhteyden (”uusi Alppien poikki kulkeva rautatieyhteys”, NRLA/ NEAT) rakentamisessa, ottaen huomioon, että se on Sveitsin rahoittama investointi, joka hyödyttää myös EU:ta;

                  2.

                  kehottaa puhemiestä välittämään tämän päätöslauselman neuvostolle, komissiolle, komission varapuheenjohtajalle / unionin ulkoasioiden ja turvallisuuspolitiikan korkealle edustajalle sekä Sveitsin valaliiton liittokokoukselle ja liittoneuvostolle.

         (1)  EYVL L 1, 3.1.1994, s. 3.

         (2)  EUVL L 322, 7.12.2017, s. 3.

         (3)  EYVL L 114, 30.4.2002, s. 6.

         (4)  EUVL L 124, 20.5.2009, s. 53.

         (5)  EUVL L 199, 31.7.2009, s. 24.

         (6)  EYVL L 300, 31.12.1972, s. 189.

         (7)  EYVL L 114, 30.4.2002, s. 73.

         (8)  EYVL L 114, 30.4.2002, s. 91.

         (9)  EUVL L 327, 21.12.2018, s. 77.

         (10)  EUVL C 316, 22.9.2017, s. 192.

         (11)  EUVL C 252, 18.7.2018, s. 164.

         (12)  https://www.eda.admin.ch/dam/dea/en/documents/fs/11-FS-Institutionelle-Fragen_en.pdf

         (13)  https://www.eda.admin.ch/dam/dea/en/documents/abkommen/InstA-Wichtigste-in-Kuerze_en.pdf

         (14)  EUVL L 173, 12.6.2014, s. 349.

         (15)  EUVL L 173, 12.6.2014, s. 84.